हाईकोर्ट के कॉर्बन डेटिंग फैसले के खिलाफ मुस्लिम पक्ष ने दायर की याचिका, जानिए यह टेक्निक है क्या?
Gyanvapi Masjid Shivling Scientific Survey and Carbon Dating Case ज्ञानवापी में मिले कथित शिवलिंग की साइंटिफिक सर्वे और कॉर्बन डेटिंग का मामला सुप्रीम कोर्ट पहुंच गया है।
ज्ञानवापी में मिले कथित शिवलिंग की साइंटिफिक सर्वे और कॉर्बन डेटिंग का मामला सुप्रीम कोर्ट पहुंच गया है। हाईकोर्ट के कॉर्बन डेटिंग कराए जाने के फैसले के खिलाफ मुस्लिम पक्ष की याचिका पर सुनवाई के लिए सुप्रीम कोर्ट तैयार हो गया है। इस पर 19 मई यानी कल सुनवाई होगी।
ज्ञानवापी मस्जिद प्रबंधन समिति की तरफ से वकील हुजेफा अहमदी ने यह याचिका दायर की। चीफ जस्टिस डीवाई चंद्रचूड़, जस्टिस पीएस नरसिहा और जेबी पारदीवाला की पीठ ने शुक्रवार को मामले को सुनवाई के लिए कहा है। इस मामले में हिंदू पक्ष सुप्रीम कोर्ट मे पहले ही कैविएट दाखिल कर चुका है। यानी, उनका पक्ष सुने बिना कोई भी आदेश पारित न किया जाए।
इससे पहले, 12 मई को इलाहाबाद हाईकोर्ट ने कथित शिवलिंग की कॉर्बन डेटिंग और साइंटिफिक सर्वे का आदेश दिया था। हाईकोर्ट ने कहा था कि यह कैसे होगा? इस पर वाराणसी कोर्ट निर्णय लेगा। उन्हीं की निगरानी में यह काम किया जाएगा।
ज्ञानवापी में 16 मई, 2022 को सर्वे के दौरान कथित शिवलिंग मिला था। हिंदू पक्ष ने पहले वाराणसी कोर्ट में इसकी कॉर्बन डेटिंग और साइंटिफिक सर्वे की मांग की थी। हालांकि, तब कोर्ट ने इसको खारिज कर दिया था।
फिलहाल, कॉर्बन डेटिंग कब होगी, इसकी तारीख तय होना बाकी है। लेकिन इस टेक्निक पर जिला कोर्ट, हाईकोर्ट से लेकर सुप्रीम कोर्ट तक बातचीत हो रही है। आइए, देश की सबसे बड़ी अदालत में कार्बन डेटिंग पर सुनवाई से पहले ये जानते हैं कि किसी चीज पर साइंटिफिक जांच कर उसकी उम्र कैसे पता लगाई जाती है।
सिर्फ 10 ग्राम सैंपल से 50 हजार साल पुराने सच का खुलासा 
ASI ने 11 मई को एक सील बंद लिफाफे में अपनी रिपोर्ट कोर्ट के सामने पेश की थी। इस रिपोर्ट के आधार पर 12 मई को इलाहाबाद हाईकोर्ट की न्यायमूर्ति अरविंद कुमार मिश्रा की पीठ ने ASI को आदेश दिया कि ज्ञानवापी परिसर में मिली ठोस आकृति के अपर पार्ट का वैज्ञानिक सर्वे और कार्बन डेटिंग कराई जाए। इसके लिए आकृति की ऊपरी सतह से 10 ग्राम से ज्यादा हिस्सा नहीं लिया जाए। महज 10 ग्राम की वस्तु से कैसे उसकी उम्र पता लगाई जा सकती है? यह जानने से पहले ये ग्राफिक देखिए...
लखनऊ के बीरबल साहनी पुराविज्ञान संस्थान के हेड ऑफ जियो केमिस्ट्री डिपार्टमेंट और साइंटिस्ट अनुपम शर्मा कहते हैं, "कार्बन डेटिंग टेक्नीक से किसी भी जीवित वस्तु की उम्र आसानी से पता लगाई जा सकती है। साथ ही इसकी मदद से लकड़ी, कोयला, चमड़ी, बाल और हड्डी जैसी चीजों की एज कैल्कुलेट हो सकती है। आसान शब्दों में कहें, तो वायुमंडल में मौजूद जिस चीज में कार्बन तत्व मौजूद है, उसकी कार्बन डेटिंग हो सकती है।"
"कार्बन डेटिंग के लिए सैंपल की 10 ग्राम मात्रा बहुत ज्यादा होती है। क्योंकि ये प्रकिया किसी भी वस्तु के मिलीग्राम हिस्से में भी आसानी से हो सकती है। पत्थर या चट्टानों की उम्र मापने के लिए कार्बन डेटिंग के अलावा रेडियोएक्टिव आइसोटोपी, यूरेनियम और लेड आइसोटोपी विधी भी कारगर हैं। ये सभी टेक्नीक स्टोन्स की साइंटिफिक जांच में इस्तेमाल की जाती हैं।" 
ऐसे होती है कार्बन डेटिंग... 
कार्बन डेटिंग टेक्नीक में किसी भी वस्तु में कार्बन-12 और कार्बन-14 के बीच का रेश्यो निकाला जाता है। किसी पत्थर या चट्‌टान की आयु का पता लगाने के लिए उसमें कार्बन-14 का होना जरूरी है। अमूमन 50 हजार साल पुरानी चट्टानों में कार्बन-14 पाया जाता है। ऐसे में अगर जांच के लिए लाए गए किसी सैंपल में ये तत्व मौजूद रहता है, तो इसका मतलब है कि वह 50 हजार साल पुरानी है।
अगर सैंपल में कार्बन-14 नहीं मिला तो ?...अगर जांच के दौरान वस्तु में कार्बन-14 नहीं मिलता है, तो रेडियो एक्टिव आइसोटोप विधि की मदद से उसकी उम्र का पता लगाया जा सकता है।
फिलहाल, सुप्रीम कोर्ट ने ज्ञानवापी परिसर की सुरक्षा को लेकर वुजूखाने वाली जगह को सील किया है। सील से अर्थ है कि वहां पर कोई छेड़छाड़, नुकसान, निर्माण या तोड़फोड़ नहीं किया जाएगा। इस पर हाईकोर्ट ने कहा कि ASI का सर्वे सुरक्षा मानकों को ध्यान में रखकर किया जाएगा। वहीं, मामले में मुस्लिम पक्ष ने कहा कि जो जगह सुप्रीम कोर्ट के आदेश पर सील है, वहां कैसे जांच हो सकती है?
कथित शिवलिंग पर अदालतों के 3 बड़े फैसले
प्राचीन हिंदू ग्रंथों से लेकर फॉरेन लिटरेचर तक ज्ञानवापी शिवलिंग के दावे किए गए हैं। आइए अब उन्हें जानते हैं..
दावा 1: गुरुचरित्र में ज्ञानवापी शिवलिंग का वर्णन 
ज्ञानवापी परिसर में मिली शिला का सबसे बेस्ट एंड लेटेस्ट एविडेंस 16वीं शताब्दी का है। दत्तात्रेय संप्रदाय के सन्यासी गंगाधर सरस्वती के लिखे गए 'गुरुचरित्र' नामक ग्रंथ में ज्ञानवापी का जिक्र किया गया है।
मशहूर इतिहासकार और पुरातत्वविद ललित मिश्रा कहते हैं, "गुरुचरित्र में गंगाधर सरस्वती ने अपने गुरु नरसिंह सरस्वती की काशी यात्रा का वर्णन किया है। ग्रंथ के 42वें भाग की 57वीं चौपाई में लिखा है-
महेश्वराते पूजोनि। ज्ञानवापीं करी स्नान। नंदिकेश्वर अर्चोन।
तारकेश्वर पूजोन। पुढें जावें मग तुवां ॥५७॥ 
इन पंक्तियों का अर्थ है कि काशी आने वाले तीर्थयात्री 16वीं शताब्दी में पहले ज्ञानवापी कूप के पास स्थान-ध्यान किया करते थे। इसके बाद वे नंदी का दर्शन करके भगवान महेश्वर यानी कि विश्वेश्वर शिवलिंग की पूजा किया करते थे। यही वो क्रम है जो हमें लिखित रूप में मिलता है।"
ललित मिश्रा कहते हैं कि आज भारत में ऐसी कई मॉर्डन लैब्स हैं, जहां कार्बन डेटिंग प्रक्रिया बेहद आसानी से परफॉर्म की जाती हैं। यहां तक कि किसी भी वस्तु की साइंटिफिक जांच के बाद अगले 24 घंटे में उसकी विस्तृत रिपोर्ट भी दे दी जाती है।
16 मई 2022 को ज्ञानवापी परिसर में जो ठोस आकृति मिली। उसके सामने ही नंदी की विशाल मूर्ति है, जिसका मुंह ठीक उस तरफ है जहां मस्जिद का वुजूखाना है। पहले ये नंदी की मूर्ति मस्जिद परिसर में थी, लेकिन काशी कॉरिडोर के निर्माण के वक्त दोनों पदों की आपसी सहमति के बाद इसे कॉरिडोर के हिस्से में ले आया गया। आज मौजूदा विश्वेश्वर शिवलिंग जिस जगह पर है, नंदी कि मूर्ति उसके उल्टी तरफ निहार रही है। ऐसे में नंदी की मूर्ति और ज्ञानवापी परिसर में मिली ठोस आकृति की लोकेशन गुरुचरित्र की चौपाइयों से मैच करता है।
​​​​​​दावा 2: हमले के बाद पुजारियों ने छिपा दिया था असली शिवलिंग
लंदन के लेखक MA शेरिंग की किताब 'सेक्रेड सिटी आफ द हिंदूज' में विश्वेश्वर ज्योतिर्लिंग से जुड़ी एक कहानी का जिक्र मिलता है। शेरिंग ने किताब में लिखा कि 18 अप्रैल 1669 में औरंगजेब ने विश्वनाथ मंदिर पर हमला करने का फरमान जारी किया। उसकी सेना ने मंदिर को पूरी तरह से ध्वस्त कर दिया, लेकिन इसमें विराजित स्वयंभू ज्योतिर्लिंग पर आंच तक नहीं आई। क्योंकि उस दिन भगवान की रक्षा मंदिर के पुजारी कर रहे थे।
किताब में ये भी लिखा गया है कि औरंगजेब की सेना को आते देख मंदिर के पुजारियों ने शिवलिंग को ज्ञानवापी कूप के पास कहीं छिपा दिया। या ऐसा भी संभव है कि मंदिर के पुजारी शिवलिंग को बचाने के लिए उसे लेकर ज्ञानवापी कूप में कूद गए हों।
'वैज्ञानिक जांच के बाद सच खुद-ब-खुद सामने आ जाएगा'
1991 में ज्ञानवापी परिसर से मस्जिद हटवाने की याचिका दायर करने वाले इकलौते जीवित हिंदू पक्षकार हरिहर पांडे हैं। वह कहते हैं, "ज्ञानवापी परिसर में मिले शिवलिंग की वैज्ञानिक जांच बेहद जरूरी है। जब 1991 में मेरे केस की सुनवाई चल रही थी, तब मैंने ये सारे साक्ष्य खुद अपनी आंखों के सामने देखे हैं। मैं ज्ञानवापी परिसर के नीचे गया था। वहां हमारा कूप (कुआं) आज भी मौजूद है। वही कूप, जिसे भगवान शंकर ने अपने त्रिशूल से बनाया था। मेरे समझ से जब कथित शिवलिंग की वैज्ञानिक जांच होगी तो सच खुद-ब-खुद सामने आ जाएगा।"
1991 में ज्ञानवापी परिसर से मस्जिद को हटाने के लिए 3 लोगों ने सिविल कोर्ट में एक मुकदमा दायर किया था। इनमें हरिहर पांडे, सोमनाथ व्यास और संपूर्णानंद विश्वविद्यालय में प्रोफेसर रहे रामरंग शर्मा शामिल थे। अदालत में मुकदमा दायर होने के कुछ साल बाद पंडित सोमनाथ व्यास और रामरंग शर्मा की मौत हो गई। अब हरिहर पांडे ही इस मामले के इकलौते पक्षकार बचे हैं।
'क्या शिवलिंग में होल हो सकता है? आप बताइए...'
ज्ञानवापी मस्जिद के देखरेख कर्ता और अंजुमन इंतजामिया मसाजिद कमेटी के जॉइंट सेक्रेटरी एमएस यासीन कहते हैं, ''चाहे दिल्ली के लाल किले में चले जाइए या फिर ताजमहल। मस्जिदों में वुजू के लिए खासतौर पर हौज बनाया जाता है। आमतौर पर हौज में भरा पानी गर्म हो जाया करता था। इसलिए इसमें फव्वारा बनाने की परंपरा शुरू हुई, ताकि हौज का पानी ठंडा रहे। ज्ञानवापी परिसर में जो फव्वारा मिला है, वो इसीलिए बनाया गया था।"
"जो शिवलिंग मिला, वो ही आदि विश्वेश्वर महादेव हैं"
काशी विश्वनाथ मंदिर के पूर्व महंत डॉ. कुलपति तिवारी ने दावा किया है कि स्कंद पुराण में वर्णित है कि ज्ञानवापी कूप का निर्माण आज से 5 हजार साल पहले भगवान शंकर ने अपने त्रिशूल से किया था। ये शिवलिंग भी ज्ञानवापी कूप के ठीक सामने वाली जगह पर है, जिसे नंदी निहार रहे हैं। इसका अर्थ है कि जो शिवलिंग मिला है, वह ही आदि विश्वेश्वर महादेव हैं।"
बीते साल जब 16 मई को सर्वे के दौरान ज्ञानवापी परिसर में ठोस आकृति मिली थी, तब उसकी पूजा के लिए कुलपति त्रिपाठी ने अन्न त्याग दिया था। उनका कहना था कि ज्ञानवापी में मिले शिवलिंग की पूजा का अधिकार जब तक उन्हें नहीं मिलता है, तब तक वह अन्न नहीं ग्रहण करेंगे। अपने घर में रहकर फलाहार करते रहेंगे। ज्ञानवापी में मिले शिवलिंग की पूजा के अधिकार के लिए काशी विश्वनाथ मंदिर के पूर्व महंत ने जिला अदालत में याचिका भी दाखिल की थी।
आखिर में जान लेते हैं कि काशी विश्वनाथ मंदिर-ज्ञानवापी मस्जिद विवाद में तारीख-दर-तारीख क्या हुआ। पहले 1991 से 2021 का घटनाक्रम ग्राफिक के जरिए देखिए...
